b'\n_START_ARTICLE_\nPremiile Academiei Australiene a Artelor de Cinema \xc8\x99i Televiziune\n_START_PARAGRAPH_\nPremiile Academiei Australiene a Artelor de Cinema \xc8\x99i Televiziune, alternativ Academiei de Cinema \xc8\x99i Televiziune din Australia (\xc3\xaen original, \xc3\xaen limba englez\xc4\x83, Australian Academy of Cinema and Television Arts Awards), cunoscute azi ca AACTA Awards, dar anterior ca Premiile AFI (AFI Awards), sunt premiile decernate de Academia de Cinema \xc8\x99i Televiziune din Australia (\xc3\xaen original, Australian Academy of Cinema and Television Arts) \xc3\xaen cadrul unei ceremonii anuale, care are loc la sf\xc3\xa2r\xc8\x99itul lui noiembrie ori la \xc3\xaenceputul lui decembrie._NEWLINE_Premiile recunosc \xc8\x99i premiaz\xc4\x83 excelen\xc8\x9ba \xc3\xaen industria filmului \xc8\x99i televiziunii australiene, incluz\xc3\xa2nd produc\xc4\x83tori, regizori, actori, scenari\xc8\x99ti, editori, ingineri de sunet \xc8\x99i operatorii de imagine. Sunt cele mai prestigioase premii ale industriei filmului \xc8\x99i televiziunii din Australia, reprezent\xc3\xa2nd echivalentul australian al Premiilor Oscar din Statele Unite sau al Premiilor BAFTA din Marea Britanie, compar\xc3\xa2nd doar premiile de film \xc8\x99i de televiziune din \xc8\x9b\xc4\x83rile de limb\xc4\x83 englez\xc4\x83._NEWLINE_Premiile, cunoscute anterior ca Australian Film Institute Awards sau AFI Awards, au \xc3\xaenceput s\xc4\x83 fie decernate \xc3\xaencep\xc3\xa2nd cu anul 1958 \xc8\x99i cuprindeau ini\xc8\x9bial 30 de nominaliz\xc4\x83ri pentru \xc8\x99ase categorii. Acordarea premiilor a fost extins\xc4\x83 \xc3\xaen 1986 pentru a acoperi \xc8\x99i realiz\xc4\x83rile din televiziune. Premiile AACTA (AACTA Awards) au fost create din 2011. Din 2011, ceremonia acord\xc4\x83rii premiilor are loc la celebra Sydney Opera House, iar premiile interna\xc8\x9bionale AACTA, \xc3\xaencep\xc3\xa2nd cu 27 ianuarie 2012, sunt prezentate \xc3\xaen fiecare ianuarie \xc3\xaen Los Angeles.'